आप भागलपुर के किसी भी व्यक्ति से अगर ये पूछे कि इस शहर का सबसे व्यस्त और भीड़-भाड़ वाला इलाका कौन सा है तो वो वेराइटी चौक का नाम लेगा। भागलपुर का मुख्य बाजार खुद ही बेहद भीड़ वाला इलाका है और इस बाजार के बीचोंबीच स्थित इस चौक पर तो पैदल चलना भी मुश्किल है। इसी चौंक पर एक शिव मंदिर है जिसपर शायद ही वहाँ से गुजरने वाला कोई व्यक्ति सर ना झुकाता हो। वैसे तो यहाँ हर दिन भीड़ रहती है लेकिन सोमवार के दिन तो इसके आस-पास से निकलना मुश्किल हो जाता है। ये शिव मंदिर भागलपुर के सबसे पुराने मंदिरों में से एक है लेकिन कितना पुराना, ये जानने के लिए मैं वहाँ गया। मेरा जन्म भागलपुर में ही हुआ है और इतने सालों में मैं एक बार भी उस मंदिर के अंदर नहीं गया था। तो इस कारण मैं पहली बार उस मंदिर के अंदर जाने वाला था। सौभाग्य से जब मैं वहाँ पहुँचा तो मंदिर बंद होने वाला था और अधिक भीड़ नहीं थी। अच्छी बात ये थी कि वहाँ के पुजारी भी वहाँ मौजूद थे जिनसे बात की जा सकती थी। वो एक युवा पुजारी था जो अपने फेसबुक पर व्यस्त था। मैंने उससे बात करना शुरू किया और बताया कि मेरे धार्मिक वेबसाइट के लिए मैं कुछ जानकारी जुटा रहा हूँ। उसने बहुत अच्छी प्रतिक्रिया दी और फिर हम बात करने लगे।